Komisjoni otsus,

27. märts 2002,

millega peatatakse lisaainet E 425 (Rivieri titaanjuur) sisaldavate pastilaa-marmelaaditoodete turuleviimine ja import

(teatavaks tehtud numbri K(2002) 1283 all)

(EMPs kohaldatav tekst)

(2002/247/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja nähakse ette toidu ohutusega seotud menetlused, [1] ja eriti selle artikli 53 lõiget 1,

ning arvestades järgmist:

(1) Määruse (EÜ) nr 178/2002 artikli 53 lõike 1 kohaselt võib komisjon peatada inimeste tervist tõenäoliselt tõsiselt ohustada võiva toidu turuleviimise, kui seda ohtu ei saa rahuldavalt kontrollida asjaomaste liikmesriikide võetavate meetmetega.

(2) Euroopa Parlamendi ja nõukogu 20. veebruari 1995. aasta direktiivi 95/2/EÜ toiduainetes kasutatavate lisaainete (välja arvatud värv- ja magusainete) kohta [2] lisas lubatakse lisaainet E 425 (Rivieri titaanjuur) kasutada teatavatel tingimustel.

(3) Mitmed liikmesriigid ja kolmandad riigid on võtnud meetmeid, et ajutiselt keelata lisaainet E 425 (Rivieri titaanjuur) sisaldava kapslites marmelaadi (jelly mini-cups) turuleviimise, sest see on kolmandates riikides põhjustanud mitme lapse lämbumissurma. Komisjoni on nendest meetmetest teavitatud.

(4) Mõned kapslites marmelaadi tootjad teatavad ohust inimeste tervisele pakendile kinnitatava hoiatuse abil, rõhutades ohtu lastele ja vanuritele.

(5) Komisjon on uurinud liikmesriikide antud teavet koos alalise toiduahela ja loomatervishoiu komiteega.

(6) Siseriiklikul tasandil meetmeid võtnud liikmesriikide antud teabe alusel võib tõdeda, et lisaainet E 425 (Rivieri titaanjuur) sisaldav kapslites marmelaad on eluohtlik. Lisaks toodete kujule ja suurusele on Rivieri titaanjuure keemilised ja füüsikalised omadused põhjus, miks kapslites marmelaad põhjustab tõsist ohtu inimeste tervisele.

(7) Kõnealusel juhul ei ole märgistamise abil hoiatamine küllaldane inimeste, eriti laste tervise kaitsmiseks.

(8) Inimeste tervise piisavaks kaitsmiseks on vaja kogu ühendust hõlmavaid meetmeid, sest liikmesriikide võetavates meetmetes on erinevusi ja mõned liikmesriigid ei ole üldse mingeid meetmeid võtnud.

(9) Inimeste tervise kaitsmiseks on vaja peatada kapslites marmelaadi turuleviimine ja import ning selles Rivieri titaanjuure kasutamine. Lisaks tuleks peatada kõikide muude Rivieri titaanjuurt sisaldavate pastilaa-marmelaaditoodete turuleviimine ja import ning sellistes toodetes Rivieri titaanjuure kasutamine, sest need tooted võivad põhjustada samasugust ohtu nagu kapslis marmelaad.

(10) Komisjon teeb Euroopa Parlamendile ja nõukogule ettepaneku direktiivi 95/2/EÜ (toiduainetes kasutatavate lisaainete (välja arvatud värv- ja magusained) kohta) muutmiseks, et muuta lisaaine E 425 (Rivieri titaanjuur) kasutamise lubamist kooskõlas käesoleva otsusega.

(11) Komisjon uurib, kas želeerimisainete üldisest kasutamisest pastilaa-marmelaaditoodetes tekkiv võimalik lämbumisoht ei põhjusta edasiste meetmete vajadust, ja esitab vajaduse korral asjakohased ettepanekud.

(12) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Peatatakse lisaaineid E 425 Rivieri titaanjuur: i) Rivieri titaanjuure kummi ja ii) Rivieri titaanjuure glükomannaan sisaldavate pastilaa-marmelaaditoodete, sealhulgas kapslites marmelaadi turuleviimine.

2. Peatatakse lisaainete E 425 Rivieri titaanjuur: i) Rivieri titaanjuure kummi ja ii) Rivieri titaanjuure glükomannaan kasutamine pastilaa-marmelaaditoodetes, sealhulgas kapslites marmelaadis.

3. Peatatakse lisaaineid E 425 Rivieri titaanjuur, i) Rivieri titaanjuure kummi ja ii) Rivieri titaanjuure glükomannaan sisaldavate pastilaa-marmelaaditoodete, sealhulgas kapslites marmelaadi import.

Artikkel 2

Käesolev otsus on adresseeritud liikmesriikidele.

Brüssel, 27. märts 2002

Komisjoni nimel

komisjoni liige

David Byrne

[1] EÜT L 31, 1.2.2002, lk 1.

[2] EÜT L 61, 18.3.1995, lk 1.

--------------------------------------------------